De corona-restriktioner, som har lukket store dele af samfundet ned, rammer også landets efterskoler. Eleverne er lige nu sendt hjem, og efterskolerne er lukket ned. Det betyder, at det ikke er muligt at vise skolen frem for kommende elever, som det ellers er kutyme på Efterskolernes Aften, der plejer at blive afholdt i januar. I år er den traditionelle udgave af Efterskolernes Aften aflyst, men på Ranum Efterskole College i Vesthimmerland har de alligevel fundet en måde at vise interesserede elever og forældre rundt på skolen. I samarbejde med firmaet Viborg-firmaet, XploR XR har efterskolen fået lavet en 3D-scanning af hele skolen med den såkaldte XR-teknologi. Kan vise sig frem i hele verden XR står for Extended Reality og teknologien gør det muligt for interesserede at bevæge sig rundt og opleve skolens mange faglokaler. - Den nye virtuelle rundvisning betyder, at elever fra hele verden kan få en rundvisning, inden de starter på efterskolens internationale linje, hvilket længe har været et stort ønske, siger Olav Storm Johannsen, der er forstander på Ranum Efterskole College. Som supplement til den virtuelle rundvisning er der en livefortælling fra en af skolens elever eller lærere, og det er muligt at chatte med rundviseren undervejs. Rundvisningen viser blandt andet, hvordan eleverne bor og hvilke aktivitetsmuligheder, skolen tilbyder. Ranum Efterskole College er landets tredjestørste efterskole med 450 elever. Skolens elever kommer fra hele Danmark og over 20 andre lande.

Opsummering:
Ranum Efterskole College bruger ny teknologi til at vise interesserede elever og forældre rundt på skolen, selvom den i øjeblikket er lukket.